11.7.2022
ET
Euroopa Liidu Teataja
L 184/3
KOMISJONI MÄÄRUS (EL) 2022/1181, 8. juuli 2022, millega muudetakse Euroopa Parlamendi ja nõukogu määruse (EÜ) nr 1223/2009 (kosmeetikatoodete kohta) V lisa preambulit (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 30. novembri 2009. aasta määrust (EÜ) nr 1223/2009 kosmeetikatoodete kohta, (1) eriti selle artikli 31 lõiget 1,
ning arvestades järgmist:
(1)
Aine formaldehüüd (CASi nr 50-00-0, EÜ nr 200-001-8) on määruse (EÜ) nr 1272/2008 (2) VI lisa 3. osas klassifit­ seeritud kantserogeeniks (1B kategooria) ja nahka sensibiliseerivaks aineks (1. kategooria).
Määruse (EÜ) nr 1223/2009 artikli 15 kohaselt on kõnealuses lisas 1B kategooria kantserogeenseteks aineteks klassifitseeritud ainete kasutamine kosmeetikatoodetes keelatud.
Seetõttu on formaldehüüdi kasutamine kosmeetikatoodetes keelatud ja praegu on see loetletud määruse (EÜ) nr 1223/2009 II lisa kandes 1577.
(2)
Määruse (EÜ) nr 1223/2009 V lisas on esitatud loetelu ainetest, mida on lubatud kosmeetikatoodetes säilitusainetena kasutada.
Teatavad neist säilitusainetest eraldavad järk-järgult formaldehüüdi, et täita valmis kosmeetikatootes säilitusfunktsiooni (nn formaldehüüdi eraldavad ained).
Formaldehüüdi eraldavaid aineid kasutatakse nii mittemaha­ pestavates kui ka mahapestavates kosmeetikatoodetes.
(3)
Selleks et teavitada formaldehüüdi suhtes sensibiliseeritud tarbijaid formaldehüüdi esinemisest, mis võib vallandada allergilise reaktsiooni, on määruse (EÜ) nr 1223/2009 V lisa preambuli punktis 2 sätestatud, et kõik valmistooted, mis sisaldavad nimetatud lisas loetletud aineid, mis eraldavad formaldehüüdi, tuleb märgistada erihoiatusega „sisaldab formaldehüüdi“, kui formaldehüüdi sisaldus valmistootes ületab 0,05 %.
(4)
Tarbijaohutuse komitee jõudis oma 7. mai 2021. aasta teaduslikus nõuandes (3) järeldusele, et praegune künnis 0,05 % (500 ppm) ei kaitse piisavalt formaldehüüdi suhtes sensibiliseeritud tarbijaid.
Tarbijaohutuse komitee jõudis ka järeldusele, et valdava enamiku tarbijate kaitsmiseks tuleks märgistamisnõude praegust künnist vähendada 0,001 %-ni (10 ppm), mida tuleks kohaldada kogu vabaneva formaldehüüdi suhtes, olenemata sellest, kas toode sisaldab üht või mitut formaldehüüdi eraldavat ainet.
(5)
Tarbijaohutuse komitee arvamust silmas pidades võib järeldada, et kosmeetikatoodetes kasutatavatest formaldehüüdi eraldavatest ainetest tulenev võimalik oht inimeste tervisele õigustab praegu kohaldatavast madalamat künnist seoses nõudega märgistada sellised tooted konkreetse hoiatusega „sisaldab formaldehüüdi“.
Seda künnist tuleks tarbijaohutuse komitee ettepaneku kohaselt alandada.
Määrust (EÜ) nr 1223/2009 tuleks seepärast vastavalt muuta.
(1) ELT L 342, 22.12.2009, lk 59.
(2) Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
(3) Tarbijaohutuse komitee, „Scientific advice on the threshold for the warning ‘contains formaldehyde’ in Annex V, preamble point 2 for formaldehyde-releasing substances“, lõplik versioon, 7. mai 2021, SCCS/1632/21.